**Øk støtten til restaurering av myr og annen våtmark**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Støtte til restaurering av myr og annen våtmark | Kap. 1420, post 38 | + 10 mill. kroner |

Drenering av myr har vært praksis i lang tid, og [Norsk naturindeks](https://www.naturindeks.no/Ecosystems/vaatmark) viser at våtmarkene våre fremdeles opplever en negativ utvikling over store deler av landet. Norge har en stor variasjon i myrtyper, blant annet fra ekstremt næringsrike til ekstremt næringsfattige myrer, og fra atlantiske myrer til palsmyrer. Forekomsten av mange av myrtypene har blitt sterkt redusert og flere er oppført som truet i [Norsk rødliste for naturtyper 2018.](https://www.artsdatabanken.no/rodlistefornaturtyper)

Den negative utviklingen skyldes for det meste menneskelige inngrep, blant annet som følge av grøfting, uttak av torv til strø, oppdyrking, anlegg av skogsbilveier, omlegging til golfbaner, boligbygging, bruk til infrastruktur, forurensning og spredning av fremmede organismer.

Stortinget vedtok i 2019 et forbud mot nydyrking av myr, et svært viktig tiltak for å redusere tapet av myr. Dette ble imidlertid omgjort i 2021 til at nydyrking av myr kan gjøres etter søknad; forutsatt at det tas hensyn til både klima, natur og kulturlandskap.

I tillegg til at det er viktig med en restriktiv praksis for forringelse av myr og våtmark er det fremdeles svært viktig å restaurere områder som allerede har blitt ødelagt.

Myr har nemlig et særegent artsmangfold og er eneste leveområde for flere truede arter. [Mange av disse er moser, karplanter og insekter som kun finnes på rikmyr](https://www.ntnu.no/documents/10476/1262347829/2015-1%2BRikmyr%2Bi%2BNorge.pdf/dc7e3c37-a90f-4c25-9ebb-39b30836b997), en myrtype som er sterkt truet (EN). Områdene er også viktige hekkeområder, spillplasser og rasteplasser for trekkfugler. Restaurering av myr vil forbedre tilstanden til myrøkosystemene og artene som lever i, eller på annen måte er avhengig av, disse økosystemene. Myrer har store karbonlagre, og kan lagre betydelig mer karbon enn skog. Ved drenering og senket grunnvannstand vil det tidligere oksygenfattige miljøet i myra brytes raskere ned og frigi klimagasser. Motsatt vil heving av grunnvannsnivået ved restaurering av myr redusere nedbrytingen og utslippene av klimagasser, og øke karbonlagringen. Torvmyrer kan også holde på større vannmasser og har evnen til å regulere avrenning av vann. Restaurering av myr er dermed både et viktig klimatilpasningstiltak og vil samtidig bidra til flomregulering.

I Montreal-avtalen som ble vedtatt i desember 2022 forplikter Norge seg til å restaurere minst 30 prosent av forringede økosystemer. Restaurering av våtmark som myr vil bidra til å oppfylle dette målet. Restaurering av myr er også nødvendig for å innfri målsettingene om god økologisk tilstand, jf. den planlagte miljøkvalitetsnormen for myr, for å bidra til reduserte klimagassutslipp, og som tilpasning til klimaendringene. Men dette viktige arbeidet skjer i altfor lite omfang, og må oppskaleres, ikke minst om man skal nå Stortingets mål om restaurering av 15 prosent av ødelagt natur (inkludert 15 prosent av myr) innen 2025 (jf. [Innst. 294S (2015-2016))](https://www.stortinget.no/no/Saker-og-publikasjoner/Publikasjoner/Innstillinger/Stortinget/2015-2016/inns-201516-294/?lvl=0). Myrrestaurering må derfor prioriteres langt høyere. KLD fastslår selv i sin Naturstrategi for våtmark at den planlagte innsatsen for restaurering av våtmark ikke er nok til å bedre tilstanden for naturtypen.

WWF Verdens naturfond anbefaler derfor at støtten til restaurering av myr og våtmark økes med 10 mill. kroner.